เงินบาทส่ออ่อนแตะ30
ศูนย์วิจัยกสิกรไทย คาดค่าเงินบาทอ่อนแตะ 30 บาท จากเหรียญสหรัฐแข็งตามเศรษฐกิจ ดี ทอง-น้ำมันลดลง
27 ม.ค. 2556

ศูนย์วิจัยกสิกรไทย คาดค่าเงินบาทอ่อนแตะ 30 บาท จากเหรียญสหรัฐแข็งตามเศรษฐกิจ ดี ทอง-น้ำมันลดลง
บริษัท ศูนย์วิจัยกสิกรไทย คาดแนวโน้มค่าเงินบาทในสัปดาห์หน้า (28 ม.ค.-1 ก.พ.) ว่าอาจเคลื่อนไหวในกรอบ 29.70-30.00 บาทต่อเหรียญสหรัฐ โดยคงต้องติดตามความคืบหน้าในการแก้ปัญหาเพดานหนี้ของสหรัฐ รวมถึงผลการประชุมนโยบายการเงินของธนาคารกลางสหรัฐ หรือเฟด (29-30 ม.ค.) 
ขณะที่ตัวเลขเศรษฐกิจสหรัฐที่สำคัญ ได้แก่ ข้อมูลตลาดแรงงาน ดัชนี ISM ภาคการผลิต ดัชนีความเชื่อมั่นผู้บริโภค ดัชนี PMI เขตชิคาโกเดือน ม.ค. ยอดทำสัญญาซื้อบ้านที่รอปิดการขาย ยอดสั่งซื้อสินค้าคงทนเดือน ธ.ค. ดัชนีราคาบ้าน เดือน พ.ย. ตัวเลขเศรษฐกิจประจำไตรมาส 4/2555 (ครั้งที่ 1) และจำนวนผู้ขอรับสวัสดิการว่างงานรายสัปดาห์
สัปดาห์ที่ผ่านมา เงินบาทกลับมาอ่อนค่าลง หลังจากแข็งค่าสุดในรอบ 17 เดือนครั้งใหม่ (แข็งกว่า 29.70 บาทต่อเหรียญสหรัฐ) ในช่วงต้นสัปดาห์ ท่ามกลางแรงซื้อสุทธิหุ้นและพันธบัตรไทยของนักลงทุนต่างชาติ 
อย่างไรก็ดี เงินบาทกลับมาอ่อนค่าลงในช่วงที่เหลือของสัปดาห์ หลังจากที่กระแสเงินทุนไหลเข้า|เริ่มชะลอลง โดยนักลงทุนซื้อคืนเงินเหรียญสหรัฐ และจับตาสัญญาณการเข้าดูแลความเคลื่อนไหวของค่าเงินบาทจากทางการมากขึ้น นอกจากนี้การอ่อนค่าของเงินบาทในช่วงท้ายสัปดาห์ก็สอดคล้องกับสกุลเงินอื่นๆ ในภูมิภาคด้วยเช่นกัน
ในวันศุกร์ที่ 25 ม.ค.ที่ผ่านมา เงินบาทอยู่ที่ 29.89 บาทต่อเหรียญสหรัฐ เทียบกับระดับปิดตลาดในวันศุกร์ที่ 18 ม.ค. ที่ 29.75 บาทต่อเหรียญสหรัฐ
ด้านนักลงทุนต่างชาติยังคงเข้ามาซื้อสุทธิในตลาดหุ้นไทยจำนวน 1,566 ล้านบาท และในตลาดตราสารหนี้ไทยจำนวน 3,503 ล้านบาท เมื่อวันที่ 25 ม.ค.ที่ผ่านมา 
ด้านตลาดหุ้นสหรัฐเมื่อวันศุกร์ที่ผ่านมา ดัชนีดาวโจนส์ บวก 70.65 จุด ปิดที่ 13,895 จุด ขานรับผลประกอบการบริษัทในสหรัฐ ส่วนราคาน้ำมันขยับลงเล็กน้อย สัญญาล่วงหน้าน้ำมันดิบชนิดไลต์สวีตครูดของสหรัฐ งวดส่งมอบเดือน มี.ค. ลดลง 7 เซนต์ ปิดที่ 95.88 เหรียญสหรัฐต่อบาร์เรล 
ราคาทองคำ ตลาดโคเมกซ์ของสหรัฐ งวดส่งมอบเดือน ก.พ. ลดลง 13.30 เหรียญสหรัฐต่อออนซ์ ปิดที่ 1,656.60 เหรียญสหรัฐต่อออนซ์ ส่งผลให้ราคาในประเทศลดลงบาทละ 100 บาท เสนอซื้อที่ 2.35 หมื่นบาท และขายออก 2.36 หมื่นบาท